[image: gerb_37mm]Класификация на информацията:
Ниво 0, TLP-WHITE





РЕПУБЛИКА БЪЛГАРИЯ
Заместник-министър на земеделието и храните

………………………
………………………. г.
ОДОБРИЛ,
МИНИСТЪР:
Д-Р ГЕОРГИ ТАХОВ
ДО
МИНИСТЪРА НА ЗЕМЕДЕЛИЕТО И ХРАНИТЕ
Д-Р ГЕОРГИ ТАХОВ

ДОКЛАД
от Стефан Бурджев – заместник-министър на земеделието и храните

Относно: Проект на Наредба за изменение и допълнение на Наредба № 44 от 2006 г. за ветеринарномедицинските изисквания към животновъдните обекти


УВАЖАЕМИ ГОСПОДИН МИНИСТЪР,
На основание чл. 137, ал. 10 от Закона за ветеринарномедицинската дейност, внасям за одобрение проект на Наредба за изменение и допълнение на Наредба № 44 от 2006 г. за ветеринарномедицинските изисквания към животновъдните обекти.

Причини, които налагат приемането на акта
Проектът на Наредба за изменение и допълнение на Наредба № 44 от 2006 г. за ветеринарномедицинските изисквания към животновъдните обекти е изготвен в резултат на възникнала необходимост от преразглеждане на мерките за биосигурност във връзка с усложнената епизоотична обстановка на територията на Република България от разпространение на заболяването „Инфлуенца по птиците“. Следва да се отбележи, че само за 2024 г. в страната са регистрирани 18 огнища на заболяването, като са засегнати над 1 млн. бр.  птици, а за първите два месеца на 2025 г. са обявени 5 огнища с над 100 000 бр. птици.
Друга важна причина за изготвянето на проекта на наредба е необходимостта от актуализиране на действащите изисквания към животновъдните обекти за отглеждане на птици и свине във връзка с новите практики и тенденции, както и включване на нови регулации, като мобилно отглеждане на птици на открито в преместваеми конструкции (фургони) или съоръжения.
В предложения проект на Наредба за изменение и допълнение на Наредба № 44 от 2006 г. за ветеринарномедицинските изисквания към животновъдните обекти са предвидени разпоредби, свързани с повишаване на мерките за биосигурност в обектите за отглеждане на птици и с превенция на заболяването „Инфлуенца по птиците“ в индустриалните ферми и в обектите за отглеждане на кокошки носачки до 350 броя или друг вид възрастни птици или до 500 броя бройлери или подрастващи птици от други видове.
Преразгледани са изискванията за разстояния при изграждане на нови животновъдни обекти за отглеждане на птици в индустриална ферма от други съществуващи такива.
В проекта на наредба са прецизирани разпоредбите, свързани с бялата зона, която се обособява в животновъдните обекти за отглеждане на птици и свине в индустриални ферми, с оглед действащите практики, при спазване на мерките за биосигурност. Актуализирани са действащите изисквания по отношение на индустриалните ферми за птици.
В проекта на нормативен акт са включени допълнителни разпоредби относно технологично свързаните обекти за отглеждане на свине и птици в индустриални ферми и люпилни за птици. Регламентирано е в индивидуалния план за биосигурност в индустриалните ферми за свине и птици и люпилните задължително да се съдържа информация за движението на животните между технологично свързаните обекти. Допълнително е въведено изискване за технологично свързаните животновъдни обекти за отглеждане на птици в индустриални ферми и люпилни, които са на различни собственици или ползватели, но споделят обща инфраструктура, същите да разполагат с процедури за намаляване на риска от възникване на заразни заболявания.
По отношение на собствениците и ползвателите на животновъдни обекти за отглеждане на птици и люпилни отпада задължението за извършване микробиологичен качествен контрол чрез вземане на проби.
Предвидени са промени в изискванията за гъстота при отглеждане на гъски и патици, отглеждани за втлъстен черен дроб.
Във връзка с новите тенденции при отглеждането на птици в проекта на Наредба за изменение и допълнение на Наредба № 44 от 2006 г. за ветеринарномедицинските изисквания към животновъдните обекти е създадена регулация за т. нар. „мобилно отглеждане на птици на открито“. Дадена е легална дефиниция, съгласно която мобилно отглеждане на птици на открито е технология на отглеждане на кокошки носачки, бройлери, пуйки, гъски и патици в преместваеми конструкции или съоръжения (например преместваем фургон, преместваеми съоръжения с перфорирани или плътни стени и други), използвани с цел постоянен достъп на птиците до открити дворове.
С проекта на наредба са регламентирани и изискванията, на които следва да отговарят животновъдните обекти – пасища, намиращи се в защитените зони по смисъла на Закона за биологичното разнообразие, в съответствие с международните практики за отглеждане на животни, особено в месодайния сектор.
С предложения проект на нормативен акт, в преходни и заключителни разпоредби са направени и промени в Наредба № 2 от 2009 г. за условията за отглеждане на космат и пернат дивеч в животновъдни обекти, съобразени с неговите физиологически и поведенчески особености (обн., ДВ, бр. 14 от 2009 г.). Същите са свързани с необходимостта от синхронизиране на изискванията за разстояние при изграждане на нови животновъдни обекти за дивеч от съществуващи индустриални ферми за свине и птици и фамилни ферми за свине, които са регламентирани в Наредба № 44 от 2006 г. за ветеринарномедицинските изисквания към животновъдните обекти (обн., ДВ, бр. 41 от 19.05.2006 г.). Другата основна промяна в Наредба № 2 от 2009 г. за условията за отглеждане на космат и пернат дивеч в животновъдни обекти, съобразени с неговите физиологически и поведенчески особености е свързана с възможността за отглеждане на пъдпъдъци в дивечови ферми без оглед на вида им. Към настоящия момент действащата Наредба № 2 от 2009 г. за условията за отглеждане на космат и пернат дивеч в животновъдни обекти, съобразени с неговите физиологически и поведенчески особености, регламентира изисквания към животновъдните обекти за отглеждане на пъдпъдъци само от вида сoturnix сoturnix. Поради проявен интерес към отглеждане и регистрация на ферми за японски пъдпъдък (сoturnix japonica), който не е предвиден в действащата Наредба, е направено изменение в чл. 4, т. 1 от същата. Допълнително са направени редакции, свързани с актуализация на действащи разпоредби, като наименования на структури, препратки към нормативна уредба и други.

Цели
С предложеният проект на Наредба за изменение и допълнение на Наредба № 44 от 2006 г. за ветеринарномедицинските изисквания към животновъдните обекти се цели:
- повишаване на мерките за биосигурност в обектите за отглеждане на птици и превенция на заболяването „Инфлуенца по птиците“;
- актуализиране на действащите изисквания към животновъдните обекти за отглеждане на птици и свине при спазване на мерките за биосигурност;
- създаване на нови регулации – за мобилно отглеждане на птици на открито в преместваеми конструкции (фургони) или съоръжения и отглеждане на всички видове пъдпъдъци в дивечови ферми.

Финансови и други средства, необходими за прилагането на новата уредба
Приемането на проекта на акт не води до въздействие върху държавния бюджет. За приемането на проекта на акт не са необходими допълнителни разходи/трансфери и други плащания по бюджета на Министерството на земеделието и храните. 
Проектът на наредба не предвижда и допълнителни разходи за неговите адресати.

Очаквани резултати от прилагането на акта
С приемането на проекта на Наредба за изменение и допълнение на Наредба № 44 от 2006 г. за ветеринарномедицинските изисквания към животновъдните обекти се очаква да се осигури ефективно прилагане на изискванията за биосигурност към животновъдните обекти за отглеждане на птици и свине и постигане на превенция от заболяването „Инфлуенца по птиците“.
С проекта на наредба се очаква да се създаде възможност за ефикасно прилагане на нови тенденции и практики при отглеждането на птици.

Анализ за съответствие с правото на Европейския съюз
Проектът на Наредба за изменение и допълнение на Наредба № 44 от 2006 г. за ветеринарномедицинските изисквания към животновъдните обекти не е свързан с транспониране на нормативни актове на институциите на Европейския съюз, поради което не е приложена таблица на съответствието с правото на Европейския съюз.

Информация за проведените обществени консултации
Съгласно чл. 26, ал. 2 от Закона за нормативните актове при изготвянето на проекта на наредба са проведени предварителни обществени консултации със заинтересованите страни. Направените целесъобразни бележки и предложения са отразени.
На основание чл. 26, ал. 3 и 4 от Закона за нормативните актове проектът на наредба и проектът на доклад (мотиви) са публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 30 дни.
В изпълнение на чл. 26, ал. 5 от Закона за нормативните актове справката за отразяване на постъпилите предложения и становища от обществената консултация, заедно с обосновка за неприетите предложения, е публикувана на интернет страницата на Министерството на земеделието и храните и на Портала за обществени консултации.

Проектът на наредба е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени.

УВАЖАЕМИ ГОСПОДИН МИНИСТЪР,
Във връзка с гореизложеното и на основание чл. 137, ал. 10 от Закона за ветеринарномедицинската дейност, предлагам да издадете приложената Наредба за изменение и допълнение на Наредба № 44 от 2006 г. за ветеринарномедицинските изисквания към животновъдните обекти.
	Приложения:
	1. Проект на Наредба за изменение и допълнение на    Наредба № 44 от 2006 г. за ветеринарномедицинските изисквания към животновъдните обекти;
2. Справка за отразяване на постъпилите становища;
3. Постъпилите становища;
4. Справка за отразяване на постъпилите предложения и становища от обществената консултация, заедно с обосновка за неприетите предложения;
5. Предложения и становища, постъпили от обществената консултация.

